**Şi era ploaie cu senin…**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi era ploaie cu senin

Senin cu ploaie,

Salcâmii ramurile-nclin

Şi le îndoaie.

Acuma toţi ei înfloresc

De primăvară

Ş-un dulce miros răspândesc

În dalba sară.

Un mândru soare scânteind

Pe bolta-albastră

El bate ploaia şiroind

Pe-a ta fereastră.

Şi-n haină albă tu apari

Cu pasuri line

Şi numai ochii tăi cei mari

Privesc la mine.

Atât de dulce şi de plin

C-aşa văpaie

Ah, era ploaie cu senin

Senin cu ploaie.